 

Ghidul OCDE pentru rezolvarea conflictului de interese în administraţia publică

 

 

 

NOTĂ DE SINTEZĂ

  

Lucrarea “Ghidul OCDE pentru rezolvarea conflictului de interese în administraţia publică” vine în completarea altor materiale privind funcţia publică elaborate în cadrul Direcţiei pentru Informare Parlamentară.

Lucrarea de faţă reflectă politicile şi practicile care s-au dovedit eficiente în ţările OCDE, (Organizaţia pentru Cooperare şi Dezvoltare Economică), scopul Ghidului fiind acela de a ajuta statele membre, la nivel guvernamental central, să evalueze politica şi practica actuală privind conflictul de interese în relaţie cu oficialităţile publice – inclusiv funcţionari publici, salariaţi şi cei care deţin diverse funcţii în sectorul public. 

 

  

I. CONSIDERAŢII GENERALE

  

Reglementarea conflictului de interese în exercitarea funcţiilor de autoritate şi a funcţiilor publice, în general, este o temă care necesită o preocupare majoră atât din partea politicului, cât şi din aceea a societăţii. 

Misiunea fundamentală a guvernelor şi a instituţiilor publice este aceea de a servi interesul public. Se pune în evidenţă importanţa prevenirii producerii unor conflicte de interese în exercitarea funcţiilor publice şi, în cazul în care astfel de conflicte s-au produs, soluţionarea lor, precum şi faptul că apărarea intereselor publice reprezintă baza exercitării funcţiilor publice.

Conflictul de interese poate fi definit ca acea situaţie în care interesul privat al unui oficial sau al altei persoane se opune interesului public sau altui interes comun pe care persoana este chemată să-l servească prin poziţia pe care o deţine, afectând sau putând să afecteze obiectivitatea acesteia în luarea deciziilor ori în îndeplinirea obligaţiilor care îi revin.

Prin interes personal se înţelege orice avantaj patrimonial sau nepatrimonial urmărit de funcţionarul public, pentru sine sau pentru familia sa, părinţii, prietenii sau pentru persoanele apropiate ori pentru persoanele juridice sau organizaţiile cu care acesta a avut relaţii de afaceri sau de altă natură, care poate afecta imparţialitatea şi integritatea sa în exercitarea funcţiei publice.

Prin interes public se înţelege soluţionarea solicitărilor legitime ale persoanelor fizice şi juridice, de drept public şi de drept privat, precum şi îndeplinirea atribuţiilor de către funcţionarii publici, în mod regulat şi continuu, cu imparţialitate şi corectitudine, conform competenţelor care le revin, potrivit legii. 

Problema intervine când interesul privat intră în conflict cu al doilea element al definiţiei şi anume “îndatoririle oficiale” de serviciu, sarcinile pe care un oficial le are de îndeplinit în conformitate cu funcţia pe care o ocupă. Aceste îndatoriri se presupune că ar trebui să primeze asupra intereselor private sau personale.

Conflictul de interese interferează cu responsabilităţile profesionale într-un fel specific, şi anume prin aceea că afectează sau poate afecta obiectivitatea judecăţii profesionale şi corectitudinea deciziei.

De-a lungul timpului, au existat numeroase modalităţi de a defini termenul de “conflict de interese”. Cum toţi funcţionarii publici au interese legitime, datorită calităţii lor de cetăţeni, conflictele de interese nu pot fi pur si simplu evitate sau interzise, ci trebuie să fie definite, identificate şi rezolvate.

Conform Ghidului propus de Organizaţia pentru Cooperare şi Dezvoltare Economică privind rezolvarea conflictului de interese în administraţia publică – "un conflict de interese implică un conflict între datoria faţă de public şi interesele personale ale unui funcţionar public, în care funcţionarul public are interese , în calitatea sa de persoană privată, care ar putea influenţa necorespunzător îndeplinirea obligaţiilor şi responsabilităţilor oficiale”.

Definit în acest fel, conflictul de interese are acelaşi înţeles cu conflictul real de interese.

Se poate spune că există un conflict de interese aparent, atunci când se pare că interesele unui funcţionar public ar putea influenţa în mod necorespunzător îndeplinirea sarcinilor, dar în realitate situaţia nu este aşa.

Un conflict de interese potenţial apare atunci când un funcţionar public are interese personale care sunt de o asemenea natură încât s-ar produce un conflict de interese, dacă funcţionarul ar avea atribuţii oficiale în acea privinţă în viitor.

În cazul în care un interes personal a compromis în fapt îndeplinirea corectă a sarcinilor unui funcţionar public, situaţia specifică respectivă trebuie privită mai degrabă ca un caz de comportament necorespunzător sau “abuziv în serviciu” sau chiar ca un caz de corupţie şi nu ca un "conflict de interese".

"Interesele personale” nu se limitează la interesele financiare sau la acele interese care generează un beneficiu personal direct pentru funcţionarul public. Un conflict de interese se poate referi la o activitate care altfel poate fi legitimă în calitate de persoană privată, la afiliaţii şi asocieri personale şi la interese de familie, dacă aceste interese pot fi considerate în mod plauzibil ca putând influenţa necorespunzător modul în care funcţionarul îşi îndeplineşte sarcinile.

În condiţiile unui mediu al sectorului public în schimbare rapidă, conflictul de interese reprezintă întotdeauna un motiv de îngrijorare.

Cu toate că un conflict de interese nu înseamnă ipso facto corupţie, există o recunoaştere din ce în ce mai largă a faptului că apariţia unor conflicte de interese personale şi obligaţiile publice ale funcţionarilor publici, dacă nu sunt tratate corespunzător, pot duce la corupţie.

În acest sens, Ghidul OCDE pentru rezolvarea conflictului de interese în administraţia publică reprezintă un punct de referinţă pentru elaborarea unor politici la nivel guvernamental central referitoare la conflictul de interese.

 

II. OBIECTIVELE GHIDULUI

 

Ghidul a fost elaborat luând în considerare politicile şi practicile care s-au dovedit eficiente în ţările OCDE. El şi-a propus următoarele obiective:

· asistarea instituţiilor guvernamentale în vederea elaborării unei politici privind conflictul de interese care să asigure încrederea publicului în corectitudinea acestor instituţii, a funcţionarilor publici şi a procesului de luare a deciziilor;

· crearea unui cadru practic de referinţă pentru analizarea soluţiilor existente şi a mecanismelor de modernizare, aliniate la politicile şi practicile care s-au dovedit eficiente în ţările OCDE;

· promovarea unei culturi a funcţiei publice în care conflictele de interese să fie identificate şi rezolvate corect, în mod transparent şi la timp, fără a afecta nejustificat eficienţa şi competenţa instituţiilor publice;

· susţinerea parteneriatelor dintre sectorul public şi sectoarele comerciale şi non – profit, conform unor standarde clare, care să definească responsabilităţile părţilor pentru corectitudine.

 

 

III. PRINCIPIILE DE BAZĂ PENTRU TRATAREA CONFLICTELOR DE INTERESE

 

 Ghidul subliniază faptul că, pentru păstrarea încrederii cetăţenilor în instituţiile publice, funcţionarii publici trebuie să respecte anumite principii fundamentale în tratarea conflictelor de interese, pentru a promova corectitudinea îndeplinirii sarcinilor şi responsabilităţilor oficiale. Principiile generale care trebuie să guverneze conduita morală şi profesională a funcţionarilor publici sunt:

a. Slujirea interesului public;

b. Susţinerea transparenţei şi controlului exercitat de către public;

c. Promovarea responsabilităţii individuale şi a exemplului personal;

d. Promovarea unei culturi organizaţionale care să fie intolerantă faţă de conflictele de interese.

 

a) Slujirea interesului public

Funcţionarii publici:

· trebuie să asigure un serviciu public de calitate în beneficiul cetăţenilor, prin participarea activă la luarea deciziilor şi la transpunerea lor în practică în scopul realizării competenţelor autorităţilor şi instituţiilor publice, fără să ia în consideraţie câştigul personal (adică să fie dezinteresaţi); ei trebuie să aibă o atitudine obiectivă, neutră faţă de orice interes politic, economic, religios sau de altă natură, în exercitarea funcţiei publice;

· trebuie să renunţe sau să restrângă interesele personale care ar putea compromite deciziile oficiale la care participă;

· nu trebuie să se implice în acţiuni din care ar putea obţine un beneficiu nemeritat datorită ”informaţiilor din interior” obţinute în timpul îndeplinirii sarcinilor de serviciu dacă aceste informaţii nu sunt disponibile publicului larg;

· nu trebuie să solicite sau să accepte, direct sau indirect, pentru ei sau pentru alţii, un avantaj sau beneficiu în considerarea funcţiei publice pe care o deţin ori să abuzeze în vreun fel de poziţia pe care o ocupă şi de resursele guvernamentale.

b) Susţinerea transparenţei şi controlului exercitat de către public

Funcţionarii publici:

· au obligaţia de a avea un comportament profesionist, precum şi de a asigura, în condiţiile legii, transparenţa administrativă, pentru a menţine încrederea în integritatea, imparţialitatea şi eficacitatea autorităţilor şi instituţiilor publice;

· trebuie să-şi declare interesele personale şi afiliaţiile care ar putea compromite îndeplinirea dezinteresată a îndatoririlor lor publice, pentru a permite un control adecvat şi găsirea unor soluţii;

Instituţiile publice şi funcţionarii publici:

· trebuie să asigure consecvenţa şi un grad corespunzător de deschidere în procesul de rezolvare şi tratare a unei situaţii de conflict de interese;

· trebuie să promoveze verificarea modului în care au tratat conflictele de interese, în limitele cadrului legislativ corespunzător.

 

c) Promovarea responsabilităţii individuale şi a exemplului personal

Funcţionarii publici:

· trebuie să-şi îndeplinească atribuţiile de serviciu cu responsabilitate, competenţă, eficienţă, corectitudine şi conştiinciozitate, astfel încât integritatea lor să servească drept exemplu pentru alţi funcţionari publici şi pentru cetăţeni;

· trebuie să-şi accepte responsabilitatea pentru modul în care-şi desfăşoară activităţile în calitate de persoane private, astfel încât să prevină apariţia unor conflicte de interese la numirea în funcţie şi ulterior;

· trebuie să-şi accepte responsabilitatea pentru identificarea şi rezolvarea conflictelor în beneficiul interesului public atunci când apare un conflict;

· trebuie să-şi respecte angajamentul de a asigura corectitudinea şi profesionalismul, prin aplicarea unei politici şi practici eficiente cu privire la conflictul de interese.

d) Promovarea unei culturi organizaţionale care să fie intolerantă faţă de conflictele de interese.

Instituţiile publice trebuie:

· să asigure şi să pună în practică politici, proceduri şi practici adecvate de conducere pentru a încuraja controlul şi rezolvarea eficientă a situaţiilor de conflict de interese;

· să-i încurajeze pe funcţionarii publici să declare problemele legate de conflictele de interese şi să le discute;

· să creeze şi să susţină o cultură de comunicare şi dialog deschis cu privire la corectitudine şi promovarea ei;

· să ofere îndrumare şi instruire în vederea promovării înţelegerii şi evoluţiei dinamice a regulamentelor şi practicilor recunoscute ale instituţiei publice şi a aplicării lor în mediul de lucru.

  

IV. Dezvoltarea cadrului legislativ

 

 Ghidul nu încearcă să acopere toate situaţiile posibile în care ar putea părea un conflict de interese. El este conceput ca o referinţă de politică şi practică generală care este relevantă pentru un context social în schimbare rapidă. Măsurile propuse de acest ghid sunt concepute în aşa fel încât să se consolideze unele pe celelalte, pentru a oferi o abordare consecventă şi uniformă a modului de tratare a conflictelor de interese. Problemele importante ale acestei abordări sunt:

· definirea caracteristicilor generale ale situaţiilor de conflict de interese care pot reprezenta un risc pentru corectitudinea instituţiei sau persoanei;

· identificarea cazurilor specifice de situaţii inacceptabile de conflict de interese;

· conducerea şi angajamentul de a aplica politica privind conflictul de interese;

· conştientizarea pentru a susţine conformitatea şi anticiparea zonelor de risc pentru a lua măsuri de prevenire;

· declararea corespunzătoare de informaţii corecte şi rezolvarea eficientă a conflictelor;

· parteneriate cu alte grupuri de interese;

· estimarea şi evaluarea politicii privind conflictul de interese în lumina experienţelor anterioare;

· re-elaborarea şi ajustarea politicii şi procedurilor după necesităţi, pentru a face faţă situaţiilor în schimbare.

  

a) Identificarea situaţiilor semnificative de conflict de interese

· pregătirea unei prezentări clare şi realiste a acelor condiţii şi relaţii care pot duce la o situaţie de conflict de interese;

Prezentarea generală a situaţiilor de conflict de interese trebuie să se facă în conformitate cu ideea fundamentală că există situaţii în care interesele şi afiliaţiile personale ale unui funcţionar public intră sau pot intra în conflict cu îndeplinirea corectă a sarcinilor sale oficiale. Prezentarea trebuie să scoată în evidenţă obiectivul general al politicii – întărirea încrederii publicului în instituţiile guvernamentale.

În acest context, instituţiile publice au responsabilitatea de a defini acele situaţii şi activităţi specifice care sunt incompatibile cu funcţia lor publică.

· asigurarea susţinerii politicii privind conflictul de interese cu strategii şi practici ale instituţiilor menite să ajute la identificarea diverselor situaţii de conflict de interese.

Legile şi codurile, ca surse primare, trebuie să stabilească definiţiile necesare, principiile şi cerinţele de bază ale politicii privind conflictul de interese. 

În plus, ghidurile şi materialele informative, precum şi cele care conţin recomandări trebuie să ofere exemple practice de măsuri concrete ce trebuie să fie luate în vederea rezolvării conflictelor de interese (de exemplu: sponsorizările sectorului privat, programele de privatizare, relaţiile cu ONG-uri, activitatea politică, parteneriatele public – privat şi schimbările de personal între sectoare).

b) Stabilirea procedurilor pentru identificarea, tratarea şi rezolvarea situaţiilor de conflict de interese

· funcţionarii publici trebuie să ştie ce se cere de la ei în legătură cu identificarea şi declararea situaţiilor de conflict de interese;

Declaraţia iniţială - La numirea sau preluarea unei funcţii noi, funcţionarii publici sunt obligaţi să furnizeze acele informaţii legate de interesele financiare personale, în vederea înscrierii lor într-o declaraţie. Această declaraţie de interese este de obicei oficială şi trebuie să fie dată periodic ( în general la preluarea funcţiei şi apoi la intervale regulate, de obicei anual) şi în scris. Declaraţia poate fi publică sau internă, în funcţie de importanţa funcţiei şi va fi actualizată ori de câte ori intervin schimbări care ar trebui înscrise în această declaraţie.

Declaraţia trebuie să fie completă. Responsabilitatea pentru exactitatea declaraţiilor revine funcţionarului public personal.

Procedură eficientă privind raportarea – procedura administrativă a instituţiei trebuie să ducă la obţinerea unei declaraţii complete, la evaluarea în mod corespunzător a informaţiilor declarate, la actualizarea acestora, la luarea de măsuri pentru depistarea nerespectării cerinţei de a declara informaţiile semnificative şi la impunerea de sancţiuni corespunzătoare pentru nerespectarea totală sau parţială, acolo unde este cazul.

· stabilirea de reguli clare cu privire la ceea ce se aşteaptă de la funcţionarii publici în legătură cu conflictul de interese.

Tratarea intereselor personale conflictuale – funcţionarilor publici trebuie să li se ceară să accepte responsabilitatea pentru exactitatea declaraţiilor de interese. Declaraţia de politică a unei instituţii trebuie să arate clar că înregistrarea sau declararea unui interes personal nu rezolvă prin ea însăşi un conflict.

Opţiuni privind modul de rezolvare – soluţionarea pozitivă a unui conflict permanent sau persistent poate include una sau mai multe măsuri, ca de exemplu:

· renunţarea sau lichidarea interesului de către funcţionarul public;

· interzicerea implicării funcţionarului public în procesul de luare a deciziilor afectat;

· restricţionarea accesului funcţionarului public la anumite informaţii;

· transferul funcţionarului public într-o funcţie neconflictuală;

· redistribuirea sarcinilor şi responsabilităţilor funcţionarului public;

· atribuirea rezolvării situaţiei de conflict de interese printr-o procedură bazată efectiv pe “încredere oarbă”,

· demisia funcţionarului public din funcţia publică, în cazul în care există un conflict de interese grav şi extins care nu poate fi rezolvat în nici un fel.

Transparenţa luării deciziilor – înregistrarea şi declararea intereselor personale, precum şi dispoziţiile pentru rezolvarea conflictelor trebuie să fie clar înregistrate în documente oficiale, pentru a permite instituţiei respective să demonstreze, dacă este cazul, că un anumit conflict a fost indicat şi tratat în mod corespunzător.

 

V. Aplicarea cadrului politic

În timp ce responsabilitatea cu privire la existenţa unor posibile conflicte de interese revine funcţionarilor publici personal, instituţiilor publice şi organizaţiilor neguvernamentale le revine responsabilitatea de a se asigura că politica privind conflictul de interese este efectiv aplicată.

a. Demonstrarea angajamentului din partea conducerii

Toţi funcţionarii publici, în special funcţionarii publici de rang superior şi persoanele cu funcţii de conducere, trebuie să îşi organizeze interesele personale într-o asemenea manieră încât să beneficieze de încrederea publicului, în propria lor corectitudine şi în corectitudinea instituţiei lor. Simpla conformare a funcţionarilor publici, în mod riguros, cu politica sau legea privind conflictul de interese, interpretate strict, nu este în general suficientă pentru a câştiga încrederea publicului în corectitudinea instituţiei.

Instituţiile trebuie să îşi asume responsabilitatea pentru aplicarea efectivă a politicilor lor privind conflictul de interese, prin:

· luarea deciziilor în cazuri concrete,

· monitorizarea şi evaluarea eficienţei politicii.

b) Crearea unui parteneriat cu angajaţii: conştientizare, anticipare şi prevenire.

· furnizarea continuă de asistenţă şi informaţii privind politica conflictului de interese, prin: trimiterea de circulare periodice, oferirea de informaţii şi recomandări, inclusiv cu exemple reale şi discuţii, seminarii cu privire la modul în care au fost rezolvate în trecut situaţii specifice de conflict;

· analizarea zonelor "de risc" din punct de vedere al unor posibile conflicte de interese:

· munca suplimentară – definirea circumstanţelor şi procedurilor de autorizare, în care funcţionarii publici pot avea locuri de muncă auxiliare în timp ce deţin funcţia oficială;

· informaţii “din interior” – asigurarea că informaţiile culese sau deţinute de instituţiile publice care nu au caracter public sau informaţiile obţinute confidenţial în timpul exercitării funcţiei oficiale sunt secrete şi sunt protejate eficient împotriva utilizării incorecte sau dezvăluirii;

· contracte – analizarea condiţiilor în care pregătirea, negocierea, conducerea sau aplicarea unui contract care implică instituţia publică ar putea fi compromise de existenţa unui conflict de interese al unei persoane oficiale din cadrul autorităţii publice;

· cadouri sau alte forme de avantaje – introducerea de restricţii privind acceptarea de către funcţionarii publici de cadouri, servicii, favoruri sau orice alte avantaje care le poate influenţa imparţialitatea în exercitarea funcţiilor publice deţinute;

· pretenţii din partea familiei şi comunităţii – într-un context multicultural trebuie analizată situaţia conflictului de interese determinat de familia sau comunitatea din care face parte funcţionarul public;

· numiri "în exterior"- definirea circumstanţelor şi a procedurilor de autorizare, în care un funcţionar public poate accepta numirea într-un consiliu sau organ de conducere, care are o legătură contractuală, de reglementare, parteneriat sau sponsorizare cu instituţia unde este angajat;

· activitate după încetarea deţinerii funcţiei publice - definirea circumstanţelor şi a procedurilor de autorizare, în care un funcţionar public care este pe punctul de a pleca din funcţia publică poate negocia o numire sau un loc de muncă, atunci când există posibilitatea unui conflict de interese care să implice instituţia. 

· Identificarea măsurilor de prevenire a apariţiei unei situaţii de conflict

· proceduri legate de organizarea întâlnirilor – permiterea participanţilor la procesul de luare a deciziilor oficiale să prevadă posibilitatea unui conflict, atunci când este posibil (de exemplu: prin trimiterea din timp a agendei întâlnirilor);

· recuzare – stabilirea de reguli clare şi proceduri eficiente pentru a asigura transparenţa conflictelor de interese ad hoc, astfel încât procesul de luare a deciziilor să nu fie compromis;

· proceduri de filtrare – identificarea în avans a intereselor semnificative şi discutarea strategiilor necesare pentru rezolvarea conflictelor de interese;

· evaluare periodică a sistemului – examinarea periodică a modului de aplicare a politicii şi procedurilor, şi actualizarea mecanismelor şi procedurilor pentru a verifica dacă ele corespund unei situaţii în permanentă schimbare.

· Înfiinţarea unei culturi organizaţionale deschise în care problemele legate de conflictul de interese pot fi puse în discuţie şi dezbătute public

· implicarea angajaţilor, reprezentanţilor acestora şi a altor părţi interesate în analiza politicii existente cu privire la conflictul de interese. Opinia lor poate contribui substanţial la îmbunătăţirea măsurilor actuale;

· consultarea asupra măsurilor de prevenire în viitor a conflictelor de interese;

· instruirea funcţionarilor publici ;

 

· punerea la dispoziţia persoanelor cu funcţii de conducere de mecanisme de susţinere, pentru a-i ajuta pe funcţionari să-şi analizeze şi să-şi îmbunătăţească capacitatea de identificare şi rezolvare a conflictelor de interese în activitatea lor de zi cu zi. 

c) Punerea în practică a politicii privind conflictele de interese

· elaborarea de proceduri pentru stabilirea abaterilor legate de conflictele de interese şi a consecinţelor proporţionale pentru nerespectarea politicii privind conflictul de interese, incluzând sancţiuni disciplinare;

· crearea unor mecanisme de monitorizare pentru detectarea încălcării prevederilor politicii şi evaluarea câştigurilor sau avantajelor rezultate din conflict;

· coordonarea măsurilor de prevenire şi de aplicare şi integrarea lor într-un cadru instituţional coerent:

· identificarea unei funcţii centrale care să răspundă de elaborarea şi actualizarea politicii şi a procedurilor legate de conflictul de interese;

· utilizarea combinată a instrumentelor complementare pentru susţinerea obiectivelor legate de politică (spre exemplu: sistemele de depunere a declaraţiilor pot preveni apariţia unor posibile conflicte de interese, pot ajuta la descoperirea îmbogăţirii ilicite a funcţionarilor publici şi la descurajarea practicilor corupte);

· alinierea legislaţiei existente la politica privind conflictul de interese. 

a. Iniţierea unui nou parteneriat cu sectorul comercial şi cu cel non – profit

Mecanismele pentru rezolvarea situaţiilor de conflict de interese trebuie să fie actualizate în contextul creşterii nivelului de cooperare între instituţiile publice şi sectorul comercial şi non – profit. Acest lucru este important pentru numirea reprezentanţilor în instituţiile publice, din alte sectoare, pentru a beneficia de experienţa lor specifică, cunoştiinţele şi contribuţia lor.

· crearea de parteneriate în scopul asigurării corectitudinii cu sectoarele comerciale şi non – profit, prin implicarea lor în elaborarea şi aplicarea politicii privind conflictul de interese pentru funcţionarii publici.

· anticiparea situaţiilor posibile de conflict de interese atunci când instituţiile publice solicită implicarea unor reprezentanţi ai sectoarelor comerciale şi non – profit;

· publicitatea politicii privind conflictele de interese atunci când se lucrează cu alte sectoare şi introducerea de măsuri de protecţie împotriva unor posibile situaţii de conflict de interese când se cooperează cu sectorul comercial şi cel non – profit.

  

C O N C L U Z I I

  

În toate ţările democratice, misiunea fundamentală a guvernelor şi instituţiilor publice este aceea de a servi interesul public. În acest context, se impune ca guvernele să ia măsuri pentru ca funcţionarii publici să nu permită compromiterea procesului de luare a deciziilor oficiale şi de administraţie publică din cauza intereselor şi relaţiilor lor personale.

Conflictul de interese atât din sectorul public, cât şi din cel privat au devenit un motiv major de preocupare în întreaga lume. Au apărut forme noi de relaţii între sectorul public şi sectoarele comerciale şi non – profit, care dau naştere, de exemplu, unor forme de colaborare din ce în ce mai strânse, cum ar fi parteneriatele public/privat, auto-reglementarea, schimburi de personal şi sponsorizări.

Tratarea necorespunzătoare a conflictelor de interese poate submina funcţionarea corespunzătoare a societăţii democratice prin:

· o mai slabă aderare a funcţionarilor publici la idealurile de legitimitate, imparţialitate şi corectitudine în procesul de luare a deciziilor publice şi

· afectarea statului de drept, a dezvoltării şi aplicării politicii, a funcţionării pieţelor şi a alocării resurselor publice.

Obiectivul unei politici adecvate privind conflictul de interese nu constă în simpla interzicere a tuturor intereselor de natură privată a funcţionarilor publici. Obiectivul trebuie să fie acela de susţinere a corectitudinii deciziilor politice şi administrative oficiale şi a administraţiei publice în general, recunoscând faptul că un conflict de interese nesoluţionat poate duce la un abuz în serviciu.

Acest obiectiv este atins dacă instituţiile publice au la dispoziţie şi au pus în practică standarde politice corespunzătoare în vederea promovării corectitudinii, metode eficiente pentru identificarea riscurilor şi soluţionarea apariţiei unor conflicte de interese, mecanisme interne şi externe adecvate de tragere la răspundere prin care să se asigure că funcţionarii publici răspund personal pentru respectarea literii şi spiritului acestor standarde.

Prin urmare, o politică modernă cu privire la conflictul de interese trebuie să caute să ajungă la un echilibru, prin:

· identificarea riscurilor legate de corectitudinea instituţiilor publice şi a funcţionarilor publici,

· interzicerea formelor inacceptabile de conflict de interese,

· tratarea corespunzătoare a situaţiilor de acest gen, 

· informarea instituţiilor publice şi a persoanelor oficiale cu privire la apariţia unor asemenea conflicte de interese,

· asigurarea introducerii unor proceduri eficiente pentru identificarea, declararea, rezolvarea şi promovarea soluţiei adecvate pentru situaţii de conflict de interese.

